**Îmi eşti**

*CTN*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Îmi eşti fiinţa cea mai dragă

Spre care ochii am deschis!

Mi-ai făurit o lume-ntreagă

Când alte porţi mi s-au închis.

Mi-ai fost iubire şi speranţă,

Reperul primilor mei paşi…

Cântec de leagăn şi credinţă

Când mă priveai cu ochi gingaşi!

Ai fost a gândului lumină

În taine de abecedar…

Mi-ai dăruit o viaţă plină

De care nu aveam habar.

Cu drag mi-ai pus slova în mână

Şi lumea-n faţă s-a deschis;

Ai fost în viaţa mea o zână…

Imagine de nedescris!

Sub cerul nopţii plin de stele

Mi-ai dăruit primul fior;

Ai schimbat cursul vieţii mele

Şi mi-ai sădit în suflet dor.

Zile şi nopţi de fericire

La care nici că am visat…

Mi-ai umplut viaţa de iubire

Pe care n-am s-o uit vreodat’!

Fiinţa cea mai dragă-mi eşti;

Icoană, suflet de femeie,

Altar şi rug aprins îmi eşti;

A vieţii mele eşti scânteie!